<classify> KATIBU Mkuu, Ofisi ya Rais, Tawala za Mikoa na Serikali za Mitaa Tamisemi, Joseph Nyamhanga amepiga marufuku wakurugenzi wa halmashauri zote nchini kupanga matumizi ya fedha zilizokusanywa kabla ya kupelekwa benki.Nyamhanga ametoa marufuku hiyo wakati wa kupokea mashine 270 za kieletroniki za ukusanyaji wa mapato POS zilizotolewa kwa ajili ya halmashauri 18 za mikoa ya Dodoma na Kigoma kupitia mradi wa Kuboresha Mazingira ya Biashara na Uwekezaji LIC unatekelezwa kwa ushirikiano baina ya ofisi ya Tamisemi na ubalozi wa Dernmark.Alisema wakurugenzi wa halmashauri kote nchini wanatakiwa kuhakikisha fedha zote zinazokusanywa zinakwenda benki kabla ya kupangia matumizi.Akizungumzia mashine hizo, Nyamhanga alisema ni imani yake zitatumika kwa umakini mkubwa ili kutimiza azma ya serikali ya kuongeza udhibiti na kuleta tija katika ukusanyaji wa mapato katika maeneo yaliyolengwa.Mkurugenzi wa Tehama Tamisemi, Erick Kitali aliwataka Ma-Ras kuhakikisha wanafanya ukaguzi wa mara kwa mara wa mashine hizo hasa baada ya kuonekana uwepo wa mashine hewa.Kitali alisema mashine hizo 270 ambazo zimekabidhiwa jana zitasaidia kupunguza upungufu uliopo na kutaka ziaene kutumika kwa haraka na kutunzwa kwa vifaa hivyo.Alisema kwa sasa mikoa wa Dodoma na Kigoma zina mashine za kukusanyia mapato zipatazo 1,008 ikiwa ni asilimia 26 ya mahitaji ya mashine 1,896 hivyo kuwa na upungufu wa mashine 888.Mkurugenzi wa Serikali za Mitaa, Dk Charles Mhina alisema mradi wa kuboresha mazingira ya biashara na uwekezaji katika halmashauri za mikoa ya Dodoma na Kigoma, umefadhiri miradi mbalimbali yenye thamani ya zaidi ya Sh bilioni 11.013.Akifafanua baadhi ya miradi iliyotekelezwa kupitia mradi huo, Dk Mhina alisema wameweza kununua POS 235 kwa thamani ya zaidi ya Sh bilioni 1.95, ambazo zimechangia ongezeko la makusanyo kwenye halmashauri za Mkoa wa Kigoma kwa asilimia 88 katika kipindi cha kuanzia Januari hadi Desemba 2018 na kwa asilimia 130 kwa Mkoa wa Dodoma.Alisema pia umewezesha kujengwa kwa vituo 13 vya utoaji huduma za biashara na uwekezaji kwa gharama ya zaidi ya Sh bilioni 1.45 ambavyo vimepunguza urasimu wa utoaji wa huduma za biashara na uwekezaji na kuongeza idadi za biashara na mapato ya halmashauri.  <topic>: KITAIFA 